b'\n_START_ARTICLE_\nUro\xc5\xa1 Rojko\n_START_SECTION_\n\xc5\xbdivljenjepis\n_START_PARAGRAPH_\nUro\xc5\xa1 Rojko je na Akademiji za glasbo v Ljubljani \xc5\xa1tudiral klarinet in diplomiral pri Alojzu Zupanu, nato pa kompozicijo (v razredu Uro\xc5\xa1a Kreka). \xc5\xa0tudij kompozicije je nadaljeval v letih 1983-86 na Dr\xc5\xbeavni Visoki \xc5\xa1oli za glasbo v Freiburgu pri prof. Klausu Huberju in v letih od 1986 do 1989 na Visoki \xc5\xa1oli za glasbo in upodabljajo\xc4\x8do umetnost v Hamburgu pri Gy\xc3\xb6rgyju Ligetiju._NEWLINE_Prejel je \xc5\xa1tevilna madnarodna priznanja in nagrade, med njimi nagrado Alpe - Adria v avstrijskem Linzu (1983), F\xc3\xb6rderungspreis mesta Stuttgart (1984), 1. nagrado na Mednarodnem nate\xc4\x8daju za kompozicijo Alban Berg na Dunaju (1985), 1. nagrado na Premio Europa 1985 v Rimu, nagrado Gaudeamuspreis 1986 v Amsterdamu, nagrado Musikprotokoll 1987 v Grazu, nagrado Pre\xc5\xa1ernovega sklada (1988), 1. nagrado na Wiener Internationaler Kompositionspreis 1991, 1. nagrado nate\xc4\x8daja Chorwettbewerb des Deutschen Musikrates, Bonn 2001. V letih 1985-87 je prejemal \xc5\xa1tipendijo radia DAAD, leta 1990, 2001 in 2004 \xc5\xa1tipendijo eksperimentalnega studia Fundacije Heinricha Strobla, 1993/94 \xc5\xa1tipendijo K\xc3\xbcnstlerhof Schreyahn (composer in residence)._NEWLINE_Rojko je med letoma 1983 in 2002 \xc5\xbeivel in deloval v Freiburgu, od leta 1995 do 2002 v Freiburgu in Ljubljani, od jeseni 2002 \xc5\xbeivi v Ljubljani in Karlsruheju. Je profesor kompozicije na Akademiji za glasbo v Ljubljani (od leta 2005 redni profesor). Leta 2015 je bil izvoljen za izrednega \xc4\x8dlana SAZU (v razred za umetnosti), 1988 je prejel nagrado Pre\xc5\xa1ernovega sklada in leta 2018 Kozinovo nagrado.'